«ወቅቱ ለሀገራችንም፤ ለቤተ ክርስቲያናችንም፤ ለሕዝባችንምከባድ የፈተና ወቅት ነው» – ብፁዕ ወቅዱስ አቡነ ማትያስ
አዲስ አበባ፦ ወቅቱ ለሀገራችንም፤ ለቤተ ክርስቲያናችንም፤ ለሕዝባችንም ከባድ የፈተና ወቅት ነው ሲሉ ብፁዕ ወቅዱስ አቡነ ማትያስ ቀዳማዊ ፓትርያርክ ርእሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወዕጨጌ ዘመንበረ ተክለሃይማኖት አስታወቁ፡፡
 ፓትርያርኩ ትናንት የኢትዮጵያ ኦርቶዶክስ ተዋህዶ ቤተ ክርስቲያን የርክበ ካህናት ቅዱስ ሲኖዶስ ምልዕተ ጉባኤ በንግግር በከፈቱበት ወቅት፤ ይህ ወቅት ለሀገራችንም ለቤተ ክርስቲያናችንም ለሕዝባችንም ከባድ የፈተና ወቅት ነው ብለዋል። በዚህ ጊዜ እንደ ትናንቱ የመሰለ አካሄድና አስተሳሰብ ጭራሽ የሚያስኬድ እንዳልሆነም አመልክተዋል። እኛ ሊቃነ ጳጳሳት እዚህ ላይ የተሰበሰብነው ሕዝቡን በሁለንተናዊ ሕይወቱ ከፈተና ለመጠበቅ መሆኑን በውል ተገንዝበን ነው ብለዋል።
ይህ ሕዝብ በአሁኑ ጊዜ በብዙ መልኩ እየተፈተነ ነው፤ ሕዝቡ በሰላም እጦት የህሊና ጭንቀት ላይ ነው፤ የሀገሪቱ ኢኮኖሚ በቀጣዮቹ ዓመታት በእጅጉ ሊጎዳ እንደሚችል የበሽታው ተጽዕኖ ምልክት እያሳየ ነው፤ የተከሰተው በሽታ መቼ ሊወገድ እንደሚችል የሚታወቅ ነገር እንደሌለም አመልክተዋል።
ታዲያ በዚህ ሁሉ ተጎጂው ሕዝባችን ነው ያሉት ፓትርያርኩ ይህ እንዳይሆን በተቻለ አቅም በጸሎትም፤ በትምህርትም፤ በምክርም፤ በማስታረቅም ሰፊ የማግባባትና የሕዝብ አድን ሥራ መስራት አለብን ሲሉ ገልጸዋል።
አሁን ያለው ጥያቄ ሀገር እና ሕዝብን ከፈተና የመታደግ ጥያቄ ነው፤ ይህንን ፈተና መሻገር የምንችለው በአንድነት ሆነን ስንቆም ነውም ብለዋል።
አንድነትን ለማምጣት ደግሞ የማግባባት ሥራ የግድ መሰራት አለበት ያሉት ብፁዕነታቸው፤ በዚህ ጉዳይ ጉባኤው በጥልቀት ተወያይቶ ወደ ተጨማጭ ሥራ እንደሚገባ ተናግረዋል።
ብፁዕ ወቅዱስ አቡነ ማትያስ እስካሁን ድረስ ቤተ ክርስቲያን፤ ሌሎች አብያተ ሃይማኖት ፤ መንግሥትና ሕዝብ እንዲሁም የተለያዩ የመገናኛ ብዙኃን በጋራ ሆነው በሰሩት ሥራ ቢያንስ ወረርሽኙ የከፋ አደጋ እንዳያደርስ በመከላከላቸው ምስጋና አቅርበዋል። በቀጣይም በዚሁ እንዲቀጥል በጋራ እየተባበሩ መስራትን ማጠናከር አስፈላጊ እንደሆነ አመልክተዋል።አዲስ ዘመን ግንቦት 5/2012በጋዜጣው ሪፖርተር